L-iskema ta' self sigriet li daħħal il-Partit Nazzjonalista ssegwi dik magħrufa bħala l-'JS List', li l-partit ta' Simon Busuttil baqa' juża sa qabel l-aħħar elezzjoni. Lista ta' donaturi sigrieti li jkunu rebħu kuntratti tal-Gvern, li fosthom kien hemm persuni bħal Tancred Tabone, qarib ta' Austin Gatt akkużat b'rabta mal-iskandlu taż-żejt. Bil-Partit Nazzjonalista ma jistax jagħti kuntratti mill-Gvern wara li tilef l-elezzjoni, Simon Busuttil għażel id-dejn. Dejn li qed jitnissel dubju kbir dwar kif se jitħallas. Il-JS List tmur lura għal żmien Eddie Fenech Adami u Richard Cachia Caruana u kompliet fi żmien li Lawrence Gonzi kien kap u Simon Busuttil delegat speċjali tiegħu. JS huma l-inizjali ta' Joe Stellini li kien teżorier tal-PN. Il-lista kienet tinkludi iktar minn 100 isem ta' kuntratturi u kumpaniji kbar f'Malta u f'Għawdex. Ħafna minnhom fil-qasam tal-kostruzzjoni u ta' proġetti infrastrutturali, iżda mhux biss. Matul is-snin ta' amministrazzjonijiet Nazzjonalisti dawn il-kuntratturi u kumpaniji ħadu bejniethom miljuni kbar f'kuntratti tal-Gvern. Dawn il-kuntratturi u kumpaniji mbagħad kienu, minn żmien għal żmien, jiġu kkuntattjati mill-PN u jsirulhom laqgħat mal-Kap tal-PN li matulhom kienu jintalbu jagħtu donazzjonijiet ta' eluf ta' ewro għall-PN. Fi ftit kliem, il-JS List kienet lista ta' nies li, talli kienu jingħataw kuntratti tal-Gvern, kien mistenni minnhom li jagħtu l-flus lill-PN. Kuntratturi li ma kinux fuq il-JS list dejjem sostnew li b'din is-sistema huma setgħu kienu żvantaġġjati. Jingħad li f'rawnd ta' laqgħat mal-kuntratturi u l-kumpaniji fuq il-JS List, il-PN seta' faċilment jiġbor qrib in-nofs miljun ewro. Il-PN qatt ma ċaħad l-eżistenza tal-JS List għar-raġuni sempliċi li ma setax, għax din il-lista eżistit għal snin sħaħ meta l-PN kien fil-Gvern. Niżvelaw l-ismijiet Il-gazzetta KullĦadd illum tinsab f'pożizzjoni li tiżvela l-ewwel isem ta' persuna partikolari li kien fuq l-JS List tal-PN: Tancred Tabone. Tabone kien inħatar Chairman tal-Enemalta minn Gvern Nazzjonalista mmexxi minn Eddie Fenech Adami. Fl-2013 dan il-benefattur tal-PN tressaq il-Qorti fejn qed jiġi akkużat b'tixħim b'rabta mal-iskandlu tax-xiri taż-żejt. L-akkużi jmorru lura għal bejn is-sena 2000 u l-2005 meta pajjiżna kellu gvernijiet immexxija minn Fenech Adami u Lawrence Gonzi. Fil-Qorti kien ħareġ li persuna akkużata flimkien ma' Tabone kienet qalet lill-pulizija li tikkalkula li ħadu mill-inqas mal-€200,000 f'commissions. Fl-istess ħin, ftit iktar minn sena ilu kien żvelat li l-benefattur tal-PN Tancred Tabone kellu żewġ kontijiet fil-fergħa tal-HSBC fl-Iżvizzera.Il-ġurnal The Guardian kien ħabbar li l-HSBC tal-Iżvizzera kien fetaħ offshore trust fil-gżira ta' Jersey fejn Tabone ddepożita mat-€880,000. Skont The Guardian, Tabone kien qed jippjana li jiddepożita aktar flus fit-trust li kellu u potenzjalment seta' jiddepożita mad-€9 miljun. The Guardian kien ikkwota lill-avukat ta' Tabone tgħid li l-klijent tagħha awtorizza lill-bank biex jipprovdi l-informazzjoni kollha dwar il-kontijiet tiegħu. Meta f'Ġunju 2005 Tabone ma baqax Chairman tal-Enemalta, Gvern Nazzjonalista kien ħass il-ħtieġa li joħroġ stqarrija biex ifaħħru tax-xogħol mill-aqwa li kien intqal li kien wettaq f'din il-korporazzjoni. Minkejja li l-PN għal snin sħaħ ħadem bil-JS List b'benefatturi bħal Tancred Tabone, illum qed iħabbat wiċċu ma' kriżi mill-iktar qawwija ta' djun ta' miljuni kbar ta' ewro. Huwa għalhekk li llum il-PN, immexxi din id-darba minn Simon Busuttil, qed jipprova jerġa' jagħti l-ħajja lil sistema ta' għotjiet ta' flus li timxi fuq l-istess prinċipju tal-JS List: is-segretezza assoluta fejn il-PN ma jagħti ebda kas minn fejn ikunu ġew il-flus mogħtija lilu. Is-sistema ta' Simon Busuttil twassal biex dawk li llum jitħajru jagħtu l-flus lill-PN, bil-kundizzjoni li isimhom ma jidher imkien, fil-mument opportun iduru fuq l-istess PN u jkunu huma li jitolbuh iroddilhom ħajr.